title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i ngal-lampaí sóidiam ardbhrú le treoiruimhir dathscáthaithe fheabhsaithe chun críocha soilsithe ghinearálta

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun í a chur in oiriúint don dul chun cinn teicniúil agus eolaíoch, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le díolúine maidir le feidhmeanna sonracha ina bhfuil mearcair i lampaí sóidiam ardbhrú le dathscáthú feabhsaithe chun críocha soilsithe ghinearálta.

               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar dheich substaint faoi láthair agus liostaítear iad in Iarscríbhinn II a ghabhann le Treoir RoHS: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir dhéfheiníle pholabróimínithe (PBDE), taláit bhis(2-eitilheicsil) (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna TLL le haghaidh feidhmeanna sonracha atá díolmhaithe ón srian ar shubstaintí in Airteagal 4(1).

               Le hAirteagal 5 den Treoir sin, déantar foráil maidir le hIarscríbhinní III agus IV a chur in oiriúint don dul chun cinn eolaíoch agus teicniúil, lena bhféadfar deonú díolúintí, athnuachan díolúintí agus cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíonann siad aon cheann de na coinníollacha seo a leanas: (i) is dodhéanta go heolaíoch nó go teicniúil an tsubstaint a dhíothú nó a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) ní áirithítear iontaofacht na n‑ionadach; (iii) is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheidh ann mar thoradh ar an tsubstaint a ionadú ná na tairbhí don chomhshaol, don tsláinte agus do shábháilteacht an tomhaltóra.

               Thairis sin, ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Cuirfear aon tionchar a d’fhéadfadh a bheith ar an nuálaíocht san áireamh sna cinntí maidir le fad na ndíolúintí. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha.

               Thairis sin, sonraítear le hAirteagal 5(1) gur gá don Choimisiún gníomhartha tarmligthe aonair a ghlacadh chun ábhair agus comhpháirteanna TLL le haghaidh feidhmeanna sonracha a liostaítear in Iarscríbhinní III agus IV a chur san áireamh nó a scriosadh. Le hAirteagal 5(3) agus Iarscríbhinn V, tugtar tuairisc ar an nós imeachta maidir le hiarratais a bhaineann le díolúine a chur isteach.

               2.COMHAIRLIÚCHÁIN ROIMH GHLACADH AN GHNÍMH

               Tá iarrataí á bhfáil ag an gCoimisiún
                  3
                ó oibreoirí eacnamaíocha maidir le díolúintí nua a dheonú agus a athnuachan faoi Airteagal 5(3) agus Iarscríbhinn V a ghabhann le Treoir RoHS.

               Leis na hiontrálacha díolúine 4(b) I go III atá in Iarscríbhinn III faoi láthair, ceadaítear mearcair a úsáid i ngal-lampaí sóidiam ardbhrú (HPS) chun críocha soilsithe ghinearálta nach mó ná na luachanna seo a leanas (de réir an dóire) i lampaí le treoiruimhir dathscáthaithe fheabhsaithe Ra > 60:

               4(b) – I: P ≤ 155 W: 30 mg;

               4(b) – II: 155 W < P ≤ 405 W: 40 mg;

               4(b) – III: P > 405 W: 40 mg.

               Fuair an Coimisiún iarratas amháin maidir leis na hiontrálacha díolúine 4(b) I go III a athnuachan i mí Eanáir 2015. Mhaígh an t‑iarratasóir, go bunúsach, nach raibh roghanna malartacha saor ó mhearcair lena soláthraítear an tsonraíocht datha chéanna a d'fhéadfadh na lampaí a chumhdaítear le díolúine 4(b) a ionadú
                  4
               . In Eanáir 2020 chuir an t‑iarratasóir céanna iarraidh nuashonraithe ar athnuachan isteach le haghaidh na lampaí le dathscáthú > 80 (seachas os cionn 60, mar atá sa díolúine faoi láthair), faoi 105W (seachas 155W, mar atá sa díolúine faoi láthair) agus le cion mearcair teoranta de 16 mg (seachas 30 mg, mar atá ceadaithe faoi láthair). I gcomhréir le ceanglais Threoir RoHS (Airteagal 5(5), an dara fomhír), beidh díolúine bailí go dtí go mbeidh cinneadh glactha ag an gCoimisiún ar an iarraidh a athnuachan.

               D’fhonn meastóireacht a dhéanamh ar na hiarratais chun an díolúine sin a athnuachan, sheol an Coimisiún staidéar
                  5
                i mí an Mheithimh 2015, a cuireadh i gcrích in 2016, chun an measúnú teicniúil agus eolaíoch is gá a dhéanamh, lena n‑áirítear comhairliúchán le páirtithe leasmhara ar líne a mhair 8 seachtaine
                  6
               . Anuas ar an staidéar sin ina ndearnadh measúnú ar na sonraí fairsinge teicniúla agus eolaíocha agus ar na ranníocaíochtaí fairsinge teicniúla agus eolaíocha a fuarthas, mar a taifeadadh sa tuarascáil staidéir, rinne an Coimisiún dhá staidéar fhorlíontacha/nuashonraithe, lena n‑áirítear rannpháirtíocht páirtithe leasmhara. Dhírigh an staidéar a foilsíodh in 2019
                  7
                ar an measúnú socheacnamaíoch agus ar infhaighteacht na n‑ionadach, agus rinneadh nuashonrú bunaithe ar fhigiúirí ní ba dhéanaí agus ar shamhaltú in 2020
                  8
               . Foilsíodh na tuarascálacha críochnaitheacha maidir leis an staidéar agus maidir leis na nuashonruithe um mheasúnú socheacnamaíoch
                  9
               ; tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn cruinnithe saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019 chun tuairimí na mBallstát a bhailiú maidir le gníomh atá beartaithe i gcomhréir le torthaí na meastóireachtaí. Rinne sé gach céim nós imeachta is gá maidir le díolúintí ón srian ar shubstaintí faoi Airteagal 5(3) go 5(7)
                  10
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Seo mar a leanas na torthaí a bhí leis na staidéir mheastóireachta, arna gcomhthacú leis an bhfaisnéis nuashonraithe maidir le dul chun cinn teicniúil agus eolaíoch a chuir an t‑iarratasóir ar fáil in 2020:

               ·ní féidir mearcair a ionadú i ngal-lampaí HPS le treoiruimhir dathscáthaithe > 80, faoi 105W agus le teorainn ar úsáid mhearcair de 16 mg, rud a chiallaíonn go bunúsach gur cheart díolúine 4 (b) a athnuachan go páirteach ar an ábhar nach soláthraítear an chuid dhearg iomchuí den speictream atá riachtanach do na cineálacha lampaí sin le roghanna malartacha;

               ·tá roghanna malartacha oiriúnacha ann le haghaidh gal-lampaí HPS le treoiruimhir dathscáthaithe fheabhsaithe Ra > 60: P ≤ 155 W, rud a chiallaíonn go héifeachtach nach bhfuil gá le díolúintí 4 (b) – I a thuilleadh ach go páirteach, agus is féidir iontráil 4 (b) – II a chúlghairm go hiomlán ar an ábhar go raibh na lampaí sin á n‑ionadú le lampaí LED saor ó mhearcair.

               ·ba cheart iontráil 4(b)-III a chúlghairm ar an ábhar nach gcuireann monaróirí na lampaí sin ar an margadh a thuilleadh; dá bhrí sin, tá an díolúine imithe i léig.

               Mar chonclúid, sonraíodh sna measúnuithe eolaíocha agus teicniúla, lena n‑áirítear an fhaisnéis bhreise a thug an t‑iarratasóir, go leantar de bheith ag comhlíonadh na gcritéar díolúine i dtaobh na díolúine ar mhearcair a úsáid i ngal-lampaí HPS le treoiruimhir dathscáthaithe > 80 agus le teorainn ar úsáid mhearcair de 16 mg de réir an lampa, ar an ábhar go dteastaíonn forbairt bhreise ar roghanna malartacha.

               Léiríodh i dtorthaí na meastóireachta freisin nach lagóidh athnuachan na díolúine sonraí an chosaint don chomhshaol agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE.

               I gcomhréir leis na Treoirlínte maidir le Rialáil Níos Fearr, foilsíodh an dréacht‑Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas dhá aighneacht. Cuireadh na pointí a ardaíodh san áireamh agus measadh nár ghá aon leasú ar an dréacht.

               3.EILIMINTÍ DLÍ AN GHNÍMH THARMLIGTHE

               Leis an treoir tharmligthe, athnuaitear agus athfhoirmítear iontráil díolúine 4(b)-I a liostaítear in Iarscríbhinn III a ghabhann le Treoir 2011/65/AE maidir le mearcair a úsáid i ngal-lampaí sóidiam ardbhrú chun críocha soilsithe ghinearálta nach mó ná an méid seo a leanas (de réir an dóire) i lampaí le treoiruimhir dathscáthaithe fheabhsaithe Ra > 80: P ≤ 105 W: 16 mg. Ós rud é go bhfuil na hiontrálacha eile a liostaítear faoi iontráil 4(b) le cúlghairm, athuimhrítear an chuid d’iontráil 4(b)-I atá le hathnuachan mar iontráil 4(b).

               Ba é conclúid mheasúnú an Choimisiún, bunaithe ar na staidéir tacaíochta, ar chomhairliúcháin agus ar an bhfaisnéis nuashonraithe a chuir an t‑iarratasóir isteach, go gcomhlíonann an iarraidh ar dhíolúine ar a laghad ceann amháin de na critéir a leagtar síos in Airteagal 5(1)(a): ní féidir ionadú an mhearcair le hionadaithe iontaofa, sna catagóirí lampaí lena mbaineann an díolúine seo a áirithiú faoi láthair.

               I bhfianaise an mhéid thuas, tá na hiontrálacha díolúine 4(b)-II agus 4(b)-III le cúlghairm, agus tá díolúine 4(b)-I le cúlghairm go páirteach.

                Mar a léiríodh sa mheasúnú, tugtar údar le hiontráil díolúine 4(b)-I, de réir na foclaíochta nua, atá athuimhrithe go hiontráil díolúine 4(b), a athnuachan go páirteach le staid forbartha na n‑ionadach, ar feadh uastréimhse bailíochta de 5 bliana. Ní mheastar go mbeidh drochthionchar ag an tréimhse bhailíochta ar an nuálaíocht.

               Maidir leis an gcuid d’iontráil 4 (b)-I atá le cúlghairm, chomh maith le hiontrálacha 4(b)-II agus 4(b)-III, tá na dátaí éaga is lú (i.e 12 mhí) iomchuí i gcomhréir le hAirteagal 5(6) de Threoir RoHS.

               Is treoir tharmligthe an ionstraim dlí, dá bhforáiltear i dTreoir 2011/65/AE, go háirithe chun na ceanglais a leagtar amach in Airteagal 5(1)(a) di a chomhlíonadh.

               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí úsáid substaintí a cheadú le haghaidh feidhmeanna sonracha, ar substaintí iad a bhfuil toirmeasc orthu seachas sin, i gcomhréir le forálacha RoHS agus faoi choinníollacha RoHS agus an nós imeachta chun Iarscríbhinní III agus IV a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 13.12.2021

               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i ngal-lampaí sóidiam ardbhrú le treoiruimhir dathscáthaithe fheabhsaithe chun críocha soilsithe ghinearálta

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  11
               , agus go háirithe Airteagal 5(1), pointí (a) agus (b) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir sin.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  12
               , dheonaigh an Coimisiún, i measc nithe eile, díolúine chun mearcair a úsáid i ngal-lampaí sóidiam ardbhrú eile chun críocha soilsithe ghinearálta i lampaí (de réir an dóire) ina bhfuil líon nach mó ná treoiruimhir dathscáthaithe fheabhsaithe Ra > 60 (‘an díolúine’), a liostaítear anois mar dhíolúintí 4(b)-I, 4(b)-II agus 4(b)-III in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir le hAirteagal 5(2), an dara fomhír, pointe (a), den Treoir sin.

               (5)Úsáidtear mearcair i nGal-lampaí sóidiam ardbhrú le haghaidh dath solais agus airíonna dathscáthaithe.

               (6)In Eanáir 2015 fuair an Coimisiún iarratas chun an díolúine a athnuachan le haghaidh feidhmeanna in iontrálacha 4(b)-I , 4(b)-II agus 4(b)-III (‘an t‑iarratas ar athnuachan’), atá laistigh den teorainn ama a leagtar amach in Airteagal 5(5) de Threoir 2011/65/AE. In Eanáir 2020 chuir an t‑iarratasóir céanna iarratas nuashonraithe isteach nár bhain ach le hiontráil 4(b)-I. I gcomhréir le hAirteagal 5(5) de Threoir 2011/65/AE, beidh an díolúine bailí go dtí go mbeidh cinneadh glactha ar an iarratas ar athnuachan.

               (7)Ba é chonclúid na meastóireachta ar an iarraidh ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, gur indéanta go heolaíoch agus go teicniúil mearcair a ionadú nó a dhíothú sna feidhmeanna lena mbaineann a mhéid a bhaineann le cuid d’iontráil 4(b)-I, chomh maith le hiontrálacha 4(b)-II agus 4(b)-III d’Iarscríbhinn III a ghabhann le Treoir 2011/65/AE. Mar sin féin, ba é conclúid na meastóireachta gur cheart an díolúine a athnuachan le haghaidh na coda d’iontráil 4(b)-I a bhaineann le lampaí le dathscáthú ard níos airde ná 80, atá cothrom le nó níos ísle ná 105W agus lenar féidir, d’ainneoin go bhfuil gá le mearcair a úsáid go fóill, a ísliú a thuilleadh. Áiríodh comhairliúcháin le páirtithe leasmhara sa mheastóireacht i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (8)Dá bhrí sin, is iomchuí páirt de dhíolúine 4(b)-I a athnuachan, agus í a athuimhriú mar iontráil díolúine 4(b), ar feadh uastréimhse de 5 bliana i gcomhréir le hAirteagal 5(2), an chéad fhomhír, de Threoir 2011/65/AE. Beidh foclaíocht athbhreithnithe leis an díolúine athnuaite sin lena leagfar amach raon feidhme teoranta breise na díolúine. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht.

               (9)Tá an díolúine athnuaite i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  13
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.

               (10)Maidir le hathnuachan na díolúine, a leagtar amach in Airteagal 5(1), pointe (a), de Threoir 2011/65/AE, ós rud é nach gcomhlíontar na coinníollacha a thuilleadh le haghaidh na bhfeidhmeanna a liostaítear sa chuid eile d’iontráil 4(b)-I chomh maith le hiontrálacha 4(b)-II agus 4(b)-III d’Iarscríbhinn III a ghabhann leis an Treoir sin, ba cheart an díolúine maidir leis na feidhmeanna sin a chúlghairm. Ba cheart dátaí éaga a shocrú maidir leis na díolúintí sin i gcomhréir le hAirteagal 5(6) de Threoir 2011/65/AE.

               (11)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na forálacha reachtaíochta, rialúcháin nó riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den séú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den séú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Dírítear an Treoir seo chuig na Ballstáit.

               Arna dhéanamh sa Bhruiséil, 13.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta ar fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/
                     Exemption_4_b__IIII_/4b_LE_RoHS_Exemption_Req_Final.pdf.

                     (5)

                        Tá an tuarascáil chríochnaitheach ar an staidéar ar fáil ag
                  https://op.europa.eu/en/publication‑detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Tréimhse chomhairliúchán: an 21 Lúnasa 2015 go dtí an 16 Deireadh Fómhair 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication‑detail/-/publication/f44f2383-dd0a-11ea-adf7-01aa75ed71a1/language-en/format‑PDF/source-146144383

                  , ag tosú ar leathanach 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Tá liosta de na céimeanna riaracháin is gá le fáil ar
                  shuíomh gréasáin an Choimisiúin
                  . Is féidir féachaint ar chéim reatha an nóis imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (11)

                        IO L 174, 1.7.2011, lch. 88.

                     (12)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna a bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).

                     (13)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontrálacha 4(b), 4(b)-I, 4 (b)-II agus 4(b)-III:

                        Díolúine

                        Raon feidhme agus dátaí infheidhmeachta

                        ‘ 4(b)

                        Mearcair i ngal-lampaí sóidiam ardbhrú chun críocha soilsithe ghinearálta nach mó ná an méid seo a leanas (de réir an dóire) i lampaí le treoiruimhir dathscáthaithe Ra > 80: P ≤ 105 W: Is féidir 16 mg a úsáid de réir an dóire

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]

                        4(b)-I

                        Mearcair i ngal-lampaí sóidiam (ardbhrú) chun críocha soilsithe ghinearálta nach mó ná an méid seo a leanas (de réir an dóire) i lampaí le treoiruimhir dathscáthaithe fheabhsaithe Ra > 60: P ≤ 155 W: Is féidir 30 mg a úsáid de réir an dóire

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        4(b)-II

                        Mearcair i ngal-lampaí sóidiam ardbhrú chun críocha soilsithe ghinearálta nach mó ná an méid seo a leanas (de réir an dóire) i lampaí le treoiruimhir dathscáthaithe fheabhsaithe Ra > 60: 155 W < P ≤ 405 W: Is féidir 40 mg a úsáid de réir an dóire

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        4(b)-III

                        Mearcair i ngal-lampaí sóidiam ardbhrú chun críocha soilsithe ghinearálta nach mó ná an méid seo a leanas (de réir an dóire) i lampaí le treoiruimhir dathscáthaithe fheabhsaithe Ra > 60: P > 405 W: Is féidir 40 mg a úsáid de réir an dóire

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]’


title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i lampaí díluchtaithe ísealdéine eile

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun í a chur in oiriúint don dul chun cinn eolaíoch agus teicniúil, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le díolúine maidir le feidhmeanna sonracha ina bhfuil mearcair i lampaí díluchtaithe ísealdéine eile.

               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar dheich substaint faoi láthair agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir dhéfheiníle pholabróimínithe (PBDE), taláit bhis(2-eitilheicsil) (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna TLL le haghaidh feidhmeanna sonracha atá díolmhaithe ón srian ar shubstaintí in Airteagal 4(1).

               Le hAirteagal 5 den Treoir sin, déantar foráil maidir le hIarscríbhinní III agus IV a chur in oiriúint don dul chun cinn eolaíoch agus teicniúil, lena bhféadfar deonú díolúintí, athnuachan díolúintí agus cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus i gcás ina gcomhlíontar aon cheann de na coinníollacha seo a leanas: (i) is dodhéanta go heolaíoch nó go teicniúil iad a dhíothú nó iad a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) nach n‑áirithítear iontaofacht na n‑ionadach; (iii) is dócha gur mó na tionchair dhiúltachta iomlána don chomhshaol, don tsláinte agus do shábháilteacht an tomhaltóra a bheidh ann mar thoradh ar an tsubstaint a ionadú ná na tairbhí don chomhshaol, don tsláinte agus do shábháilteacht an tomhaltóra a bheidh ann mar thoradh air sin.

               Thairis sin, ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí chomh maith. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha.

               Thairis sin, sonraítear le hAirteagal 5(1)(a) gur gá don Choimisiún gníomhartha tarmligthe aonair a ghlacadh chun ábhair agus comhpháirteanna TLL le haghaidh feidhmeanna sonracha atá sna liostaí in Iarscríbhinní III agus IV a chur san áireamh. Le hAirteagal 5(3) agus Iarscríbhinn V, tugtar tuairisc ar an nós imeachta um iarratais a bhaineann le díolúine a chur faoi bhráid an Choimisiúin.

               2.COMHAIRLIÚCHÁIN ROIMH GHLACADH AN GHNÍMH

               Fuair an Coimisiún iarrataí
                  3
                ó oibreoirí eacnamaíocha maidir le díolúintí nua a dheonú agus a athnuachan dá bhforáiltear faoi Airteagal 5(3) agus Iarscríbhinn V a ghabhann le Treoir RoHS.

               Le díolúine 4(e) atá in Iarscríbhinn III faoi láthair, ceadaítear mearcair a úsáid i i lampaí díluchtaithe ísealdéine eile (de réir an lampa): 15 mg.

               I mí na Nollag 2014 agus i mí Eanáir 2015 fuair an Coimisiún dhá iarratas ar athnuachan na díolúine sin ina maítear go bunúsach nach bhfuil aon dé-óide astaithe solais (LED) ná aon teicneolaíocht soilsithe eile ar fáil a úsáideann níos lú mearcair nó is féidir a úsáid mar ionadach do na lampaí sin
                  4
               . Rinneadh ceann de na hiarratais a athnuachan le breis faisnéise i mí Eanáir 2020. I gcomhréir le ceanglais Airteagal 5(5) de Threoir RoHS, beidh an díolúine fós bailí go dtí go mbeidh cinneadh glactha ag an gCoimisiún ar an iarratas ar athnuachan.

               D’fhonn meastóireacht a dhéanamh ar an iarratas chun an díolúine sin a athnuachan, sheol an Coimisiún staidéar
                  5
                i mí an Mheithimh 2015, a cuireadh i gcrích in 2016, chun an measúnú eolaíoch agus teicniúil is gá a dhéanamh, lena n‑áirítear comhairliúchán le páirtithe leasmhara ar líne a mhair 8‑seachtaine
                  6
               . Anuas ar an staidéar sin ina ndearnadh measúnú ar na sonraí fairsinge teicniúla agus eolaíocha agus ar na rannchuidithe fairsinge teicniúla agus eolaíocha a fuarthas, mar a taifeadadh sa tuarascáil staidéir, rinne an Coimisiún in 2019
                  7
                nuashonrú ar staidéar 2016 a díríodh ar an measúnú socheacnamaíoch agus ar infhaighteacht na n‑ionadach maidir leis sin agus le díolúintí eile. Foilsíodh an tuarascáil chríochnaitheach ar an staidéar
                  8
                agus tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn cruinnithe saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019 chun tuairimí na mBallstát a bhailiú maidir le gníomh atá beartaithe i gcomhréir le torthaí na meastóireachtaí. Rinne sé gach céim nós imeachta is gá a bhaineann le díolúintí ón srian ar shubstaintí faoi Airteagal 5(3) go 5(7)
                  9
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Leagadh béim ar na nithe seo a leanas sna tuarascálacha críochnaitheacha:

               ·nach bhfuil na lampaí a chumhdaítear leis an díolúine seo brataithe le fosfar agus go dtáirgeann siad go príomhúil solas atá sa speictream ultraivialait. Go bhfuil siad suiteáilte i dtrealamh le haghaidh feidhmeanna tráchtála, tionsclaíocha agus cónaitheacha agus cumhdaítear leo úsáidí amhail díghalrú/íonú geirmicídeach nó baictéarach ultraivialait aeir/uisce/dromchlaí;

               ·chun na cuspóirí sin a chomhlíonadh, ní mór an t‑aschur solais a bheith sa raon ultraivialait domhain. Ní chuirtear an raon tonnfhaid is gá ar fáil le roghanna malartacha atá saor ó mhearcair go fóill. Dá bhrí sin, tá ionadaithe ag a bhfuil feidhmíocht inchomparáide dodhéanta go teicniúil faoi láthair;

               ·beartaíodh freisin nach gcumhdófaí an raon táirge iomlán leis na chéad roghanna malartacha atá ag teacht ar an margadh agus, ar leibhéal an chórais, go bhfuil gá le ham fós chun roghanna malartacha leordhóthanacha a fhorbairt, an chúis ar moladh an díolúine a athnuachan le haghaidh an uasfhaid arb é 5 bliana breise;

               ·is féidir raon feidhme reatha na díolúine a laghdú do lampaí díluchtaithe ísealdéine‑ eile nach bhfuil brataithe le fosfar‑ agus a astaíonn solas sa raon ultraivialait.

               Mar chríoch, sonraíodh sna measúnuithe eolaíocha agus teicniúla, lena n‑áirítear comhairliúcháin le páirtithe leasmhara, ós rud é nach bhfuil ionadaithe iontaofa ar fáil go fóill, tá na critéir díolúine fós á gcomhlíonadh maidir le díolúine 4(a). Léirítear i dtorthaí na meastóireachta freisin nach lagóidh an díolúine sonrach an chosaint don chomhshaol agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE.

               I gcomhréir leis na Treoirlínte maidir le Rialáil Níos Fearr, foilsíodh an dréacht-Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas 15 aighneacht. Athbhreithníodh an dréachtghníomh agus soiléiríodh é ag cur san áireamh roinnt de na pointí a ardaíodh.

                3.EILIMINTÍ DLÍ AN GHNÍMH THARMLIGTHE

               Leis an treoir tharmligthe, déantar díolúine 4(a) a athnuachan a liostaítear in Iarscríbhinn III a ghabhann le Treoir 2011/65/AE, chun mearcair a úsáid le haghaidh feidhmeanna sonraithe.

               Ba é conclúid mheasúnú an Choimisiún, bunaithe ar staidéir thacaíochta agus comhairliúcháin, go gcomhlíonann an iarraidh ar dhíolúine ar a laghad ceann amháin de na critéir a leagtar síos in Airteagal 5(1)(a), lena dtugtar údar le síneadh na díolúine: ní féidir ionadú an mhearcair, le hionadaigh iontaofa, sna catagóirí lampaí lena mbaineann an díolúine seo a áirithiú faoi láthair. Beartaíodh sa mheasúnú freisin gur cheart raon feidhme na díolúine a laghdú d’fheidhmeanna sonraithe a thuilleadh.

               Go hachomair, comhlíontar na coinníollacha maidir leis an díolúine a dheonú, agus tá díolúine 4(a) le hathnuachan trí fhoclaíocht nua a chur isteach atá oiriúnach do raon feidhme iarbhír na díolúine.

               Leagtar amach an dáta faoina rachaidh an díolúine seo in éag i gcomhréir le hAirteagal 5(2)(an chéad fhomhír). Mar a léiríodh sa mheasúnú, tugtar údar le hathnuachan na díolúine le haghaidh na huastréimhse de 5 bliana le staid forbartha na n‑ionadach. Ní mheastar go mbeidh drochthionchair ag an tréimhse bhailíochta ar an nuálaíocht.

               Is treoir tharmligthe an ionstraim dlí, dá bhforáiltear i dTreoir 2011/65/AE, go háirithe chun na ceanglais a leagtar amach in Airteagal 5(1)(a) di a chomhlíonadh.

               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí úsáid substaintí a cheadú le haghaidh feidhmeanna sonracha, ar substaintí iad a bhfuil toirmeasc orthu seachas sin, i gcomhréir le forálacha Threoir RoHS agus faoi choinníollacha Threoir RoHS agus an nós imeachta chun Iarscríbhinní III agus IV a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 13.12.2021

               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i lampaí díluchtaithe ísealdéine eile

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  10
               , agus go háirithe Airteagal 5(1), pointe (a) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir sin.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  11
               , dheonaigh an Coimisiún, i measc nithe eile, díolúine chun mearcair a úsáid i lampaí díluchtaithe ísealdéine eile (‘an díolúine’), a liostaítear anois mar dhíolúine 4(a) in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir le hAirteagal 5(2), an dara fomhír, pointe (a), den Treoir sin.

               (5)Úsáidtear mearcair i lampaí díluchtaithe ísealdéine chun solas ultraivialait a tháirgeadh le haghaidh díghalrú/íonú geirmicídeach nó baictéarach ultraivialait aeir/uisce/dromchlaí.

               (6)An 19 Nollaig 2014 agus an 15 Eanáir 2015, fuair an Coimisiún dhá iarratas ar athnuachan na díolúine (‘an t‑iarratas ar athnuachan’), atá laistigh den teorainn ama a leagtar síos in Airteagal 5(5) de Threoir 2011/65/AE, agus tugadh ceann acu cothrom le dáta le hiarratas athnuaite an 20 Eanáir 2020.  I gcomhréir le hAirteagal 5(5) de Threoir 2011/65/AE, beidh an díolúine bailí go dtí go mbeidh cinneadh glactha ar an iarratas ar athnuachan.

               (7)Léiríodh sa mheasúnú ar an iarratas ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, go bhfuil díothú mearcair sna feidhmeanna lena mbaineann nó a n‑ionadú le substaint ag a bhfuil feidhmíocht inchomparáide dodhéanta go teicniúil faoi láthair. Beartaíodh sa mheasúnú sin gur féidir raon feidhme reatha na díolúine a laghdú do lampaí díluchtaithe ísealdéine eile nach bhfuil brataithe le fosfar agus a astaíonn solas sa raon ultraivialait. Áiríodh comhairliúcháin le páirtithe leasmhara sa mheastóireacht i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (8)Tá an díolúine i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  12
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.

               (9)Dá bhrí sin, is iomchuí athnuachan ar an díolúine a dheonú,  le foclaíocht athbhreithnithe, lena leagtar amach raon feidhme teoranta na díolúine, ar feadh uastréimhse de 5 bliana, i gcomhréir le hAirteagal 5(2), an chéad fhomhír, de Threoir 2011/65/AE. I gcomhréir le hAirteagal 5(6) de Threoir 2011/65/AE, ba cheart dáta éaga 12 mhí a shocrú le haghaidh na díolúine reatha 4(a). I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht.

               (10)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na forálacha reachtaíochta, rialúcháin nó riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den séú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den séú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 13.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta le fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin
                   agus http://rohs.exemptions.oeko.info/fileadmin/user_upload/
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf.

                     (5)

                        Tá an tuarascáil chríochnaitheach ar an staidéar ar fáil ag
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Tréimhse chomhairliúcháin: an 21 Lúnasa 2015 go dtí an 16 Deireadh Fómhair 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_
                  Lamps_SEA_20190729_Final.pdf

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Tá liosta de na céimeanna riaracháin is gá ar fáil ar
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home?lang=ga
                  .

                     (10)

                        IO L 174, 1.7.2011, lch. 88.

                     (11)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna ina bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).

                     (12)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontráil 4(a):

                        Díolúine

                        Raon feidhme agus dátaí infheidhmeachta

                        ‘4(a)

                        Mearcair i lampaí díluchtaithe ísealdéine (in aghaidh an lampa): 15 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        4(a)-I

                        Mearcair i lampaí díluchtaithe ísealdéine nach bhfuil brataithe le fosfar, i gcás ina n‑éilítear leis an bhfeidhm príomhraon an aschuir lampa speictrigh a bheith sa speictream ultraivialait: féadfar suas le 15 mg a úsáid in aghaidh an lampa

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]’


title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i ndlúthshoilse fluaraiseacha aonchaidhpeacha chun críoch soilsithe ghinearálta

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun í a chur in oiriúint don dul chun cinn teicniúil agus eolaíoch, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le feidhmeanna sonraithe ina bhfuil mearcair i ndlúthshoilse fluaraiseacha aonchaidhpeacha chun críoch soilsithe ghinearálta.

               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar dheich substaint faoi láthair agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir dhéfheiníle pholabróimínithe (PBDE), taláit bhis(2-eitilheicsil) (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna TLL le haghaidh feidhmeanna sonracha atá díolmhaithe ón srian ar shubstaintí in Airteagal 4(1).

               Le hAirteagal 5 den Treoir sin, déantar foráil maidir le hIarscríbhinní III agus IV a chur in oiriúint don dul chun cinn eolaíoch agus teicniúil, lena bhféadfar deonú díolúintí, athnuachan díolúintí nó cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíonann siad aon cheann de na coinníollacha seo a leanas: (i) is dodhéanta go heolaíoch nó go teicniúil an tsubstaint a dhíothú nó a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) ní áirithítear iontaofacht na n‑ionadach; (iii) is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheidh ann mar thoradh ar an tsubstaint a ionadú ná na tairbhí don chomhshaol, don tsláinte agus do shábháilteacht an tomhaltóra a bheidh ann mar thoradh air sin.

               Thairis sin, ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Cuirfear aon tionchar a d’fhéadfadh a bheith ar an nuálaíocht san áireamh sna cinntí maidir le fad na ndíolúintí. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha.

               Thairis sin, chun ábhair agus comhpháirteanna TLL le haghaidh feidhmeanna sonracha atá sna liostaí in Iarscríbhinní III agus IV a chur san áireamh, nó i gcás inarb infheidhme, a scriosadh, dearbhaítear le hAirteagal 5(1) gur gá don Choimisiún gníomhartha tarmligthe aonair a ghlacadh. Le hAirteagal 5(3) agus Iarscríbhinn V, tugtar tuairisc ar an nós imeachta maidir le hiarratais a bhaineann le díolúine a chur isteach.

               2.COMHAIRLIÚCHÁIN ROIMH GHLACADH AN GHNÍMH

               Faigheann an Coimisiún iarrataí
                  3
                ó oibreoirí eacnamaíocha maidir le díolúintí nua a dheonú agus a athnuachan faoi Airteagal 5(3) agus Iarscríbhinn V a ghabhann le Treoir RoHS.

               Le díolúintí 1 (a) go (e) d’Iarscríbhinn III atá ann faoi láthair, ceadaítear mearcair a úsáid i ndlúthshoilse fluaraiseacha aonchaidhpeacha sainchuspóireacha nach mó ná luachanna seo a leanas (de réir an dóire):

               1(a) Chun críoch soilsithe ghinearálta < 30 W: 2,5 mg;

               1(b) Chun críoch soilsithe ghinearálta ≥ 30 W agus < 50 W: 3,5 mg;

               1(c) Chun críoch soilsithe ghinearálta ≥ 50 W agus < 150 W: 5 mg;

               1(d) Chun críoch soilsithe ghinearálta ≥ 150 W: 15 mg;

               1(e) Chun críoch soilsithe ghinearálta, a bhfuil cruth struchtúrach ciorclach nó cearnógach agus feadán ≤ 17 mm ar trastomhas acu: 7 mg.

               I mí na Nollag 2014 agus mí Eanáir 2015, fuair an Coimisiún dhá iarratas chun an iontráil díolúine lena mbaineann a athnuachan. Rinneadh ceann de na hiarratais a athnuachan le faisnéis bhreise i mí Eanáir 2020. Go bunúsach, mhaígh na hiarratasóirí nach raibh ionadaithe ar fáil le haghaidh na bhfeidhmeanna uile atá i gceist. Dhearbhaigh iarratasóir amháin, d’ainneoin go bhfuil méadú ag teacht ar roghanna malartacha de bhunús dé-óide astaithe solais (LED) saor ó mhearcair ar mhargadh an Aontais, nach féidir leo a bheith ag feidhmiú mar athsholáthar lán-chomhoiriúnach i gcónaí don éagsúlacht mhór dlúthshoilse fluaraiseacha atá ar fáil do thomhaltóirí agus d’úsáideoirí gairmiúla deiridh. Rinne an t‑iarratasóir argóint den chineál chéanna
                  4
               .

               I gcomhréir le ceanglais Threoir RoHS (Airteagal 5(5), an dara fomhír), beidh díolúine bailí go dtí go ndéanfaidh an Coimisiún cinneadh a eisiúint ar an iarratas ar athnuachan.

               D’fhonn meastóireacht a dhéanamh ar an iarratas chun an díolúine sin a athnuachan, sheol an Coimisiún staidéar den chéad uair i mí an Mheithimh 2015
                  5
               , a cuireadh i gcrích in 2016, chun an measúnú teicniúil agus eolaíoch is gá a dhéanamh, lena n‑áirítear comhairliúchán le páirtithe leasmhara ar líne a mhair 8 seachtaine
                  6
               . Anuas ar an staidéar sin ina ndearnadh measúnú ar na sonraí fairsinge teicniúla agus eolaíocha agus ar na rannchuidithe fairsinge teicniúla agus eolaíocha a fuarthas, rinne an Coimisiún dhá staidéar fhorlíontacha/nuashonraithe, lena n‑áirítear rannpháirtíocht páirtithe leasmhara. Díríodh ar an measúnú socheacnamaíoch agus ar infhaighteacht na n‑ionadach sa staidéar a foilsíodh in 2019
                  7
               , agus rinneadh nuashonrú bunaithe ar fhigiúirí agus ar shamhaltú nua in 2020
                  8
               . Foilsíodh na tuarascálacha críochnaitheacha maidir leis an staidéar agus maidir leis na nuashonruithe um measúnú socheacnamaíoch
                  9
               ; tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn cruinnithe saineolaithe an 1 Meán Fómhair 2016, an 29 Deireadh Fómhair 2018 agus 21 Deireadh Fómhair 2019. I mí Iúil 2020, chuir an Coimisiún sainghrúpa na mBallstát ar an eolas, trí bhíthin comhairliúchán i scríbhinn, maidir le nuashonrú socheacnamaíoch 2020 agus fuair sé seasaimh na mBallstát maidir le gníomh atá beartaithe. Rinne sé gach céim nós imeachta is gá maidir le hiarratais ar dhíolúintí ón srian ar shubstaintí faoi Airteagal 5(3) go 5(7)
                  10
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Sna tuarascálacha staidéir tacaíochta leagadh béim ar an bhfaisnéis theicniúil agus ar an measúnú seo a leanas:

               ·Is é ba chonclúid do staidéar 2015-2016 go bhfuil ionadaithe iontaofa saor ó mhearcair ar fáil ar mhargadh an Aontais Eorpaigh. Cuireadh neart fianaise ar fáil sa staidéar go bhfuil sé indéanta go heolaíoch agus go teicniúil mearcair a ionadú sna catagóirí lampa a chumhdaítear leis an díolúine.

               ·Dhírigh na nuashonraithe a rinneadh ar an staidéar in 2019 agus 2020 ar infhaighteacht na n‑ionadach agus ar thionchar socheacnamaíoch an ionadaithe. Tugtar le fios iontu go mbraitheann costas iomlán an ionadaithe den chuid is mó ar an sciar lampaí atá ar fáil ar an margadh mar athsholáthairtí agus go ndéanfaí na costais ionadaíochta a fhritháireamh go measartha tapa leis na tairbhí a nginfí le coigiltis fuinnimh ghaolmhara. Ar an iomlán, léiríodh i nuashonrú 2020 ar an measúnú socheacnamaíoch go seachnófaí 2882 kg mearcair a chur i lampaí ar mhargadh an Aontais Eorpaigh
                  11
                trí roghanna malartacha LED a chur in ionad na gcatagóirí lampaí atá faoi mheasúnú. Ar an iomlán, maidir le dramhthrealamh leictreonach arb é is cúis leis an gá atá le hathshreangú a dhéanamh ar na lampaí i gcatagóirí lampa áirithe agus iad a athsholáthar, dhéanfaí giniúint na dramhaíola sin roimh am a fhritháireamh trí úsáid mearcair amach anseo a sheachaint agus trí choigiltis shuntasacha fuinnimh a ghiniúint.

               Mar chonclúid, sonraíodh sna measúnaithe eolaíocha agus teicniúla, lena n‑áirítear comhairliúcháin le páirtithe leasmhara, nár comhlíonadh aon cheann de na critéir díolúine i ndáil le díolúine 1(a) go (e). Go háirithe, is é ba chonclúid do na measúnuithe go bhfuil roghanna malartacha saor ó mhearcair ar fáil cheana féin. Thairis sin, rinneadh infhaighteacht na n‑ionadach a dhoiciméadú agus léiríodh le ríomhanna bunaithe ar an bhfianaise sin, maidir leis an tionchar socheacnamaíoch a bhíonn ag ionadú mearcair, gur coigilteas
                  12
                foriomlán agus tairbhí foriomlána i dtéarmaí na dtairbhí don chomhshaol, don tsláinte agus do shábháilteacht an tomhaltóra a bhíonn mar thoradh air. Ní raibh gá le hidirthréimhse don anailís shocheacnamaíoch.

               I gcomhréir leis na Treoirlínte maidir le Rialáil Níos Fearr, foilsíodh an dréacht-Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas 12 aighneacht ó dhaoine den phobal. Cuireadh na pointí a ardaíodh san áireamh agus measadh nár ghá aon leasú ar an dréacht.

               3.EILIMINTÍ DLÍ AN GHNÍMH THARMLIGTHE

               Ar bhonn Airteagal 5(1), leis an treoir tharmligthe cúlghairtear iontrálacha díolúine 1(a) go (e) a liostaítear in Iarscríbhinn III a ghabhann le Treoir 2011/65/AE, chun mearcair a úsáid le haghaidh feidhmeanna sonraithe i lampaí atá bunaithe ar mhearcair.

               Is é ba chonclúid do mheasúnú an Choimisiúin ar an iarraidh ar dhíolúine, bunaithe ar na staidéir thacaíochta agus ar na comhairliúcháin tacaíochta, nach gcomhlíontar aon cheann de na critéir a leagtar síos in Airteagal 5(1)(a) de Threoir RoHS lena dtugtar údar le síneadh breise a chur leis an díolúine. Is indéanta go heolaíoch agus go teicniúil mearcair a ionadú le hionadaigh iontaofa sna catagóirí lampa lena mbaineann an díolúine sin, agus cuirtear fianaise ar fáil gur mó tionchar iomlán an ionadaithe, ar an gcomhshaol, ar shláinte agus ar shábháilteacht an tomhaltóra, ná aon tionchar diúltach. Go háirithe, ní hamháin go gciallódh an t‑ionadú go seachnófaí cainníochtaí móra mearcair a chur ar mhargadh an Aontais, ach ghinfí coigilteas fuinnimh leis freisin agus chuirfeadh sé spreagadh breise ar fáil don nuálaíocht
                  13
               . Mar achoimre, níl na coinníollacha don díolúine á gcomhlíonadh a thuilleadh, agus scriosfar iontrálacha 1(a) go (e), i gcomhréir le hAirteagal 5(1)(b).

               Socraítear dáta éaga na díolúine sin i gcomhréir le hAirteagal 5(6) de Threoir RoHS, lena bhforordaítear, i gcás ina ndéantar díolúine a chúlghairm, go rachaidh an díolúine in éag tráth nach luaithe ná 12 mhí tar éis dháta éaga an chinnidh, agus ar a dhéanaí 18 mí ina dhiaidh. Sa chás reatha, tá an dáta éaga is luaithe de 12 mhí le socrú.  Ní ann d’aon imthosca praiticiúla a mbeadh gá le haga trasdula níos faide ina leith.

               Is treoir tharmligthe an ionstraim dlí, atá i gcomhréir leis an ngníomh dlí cumasúcháin, Treoir 2011/65/AE, go háirithe leis an tarmligean in Airteagal 5(1) agus Airteagal 20 di.

               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí dhíolúine ó úsáid substaintí a chúlghairm le haghaidh feidhmeanna sonracha, ar substaintí iad a bhfuil toirmeasc orthu seachas sin, le forálacha Threoir RoHS agus faoi choinníollacha Threoir RoHS agus an nós imeachta bunaithe chun Iarscríbhinní III agus IV a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 13.12.2021

               lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i ndlúthshoilse fluaraiseacha aonchaidhpeacha chun críoch soilsithe ghinearálta

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  14
               , agus go háirithe Airteagal 5(1), pointe (b) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  15
               , dheonaigh an Coimisiún, i measc nithe eile, díolúine i ndlúthshoilse fluaraiseacha aonchaidhpeacha chun críoch soilsithe ghinearálta (‘an díolúine’), a liostaítear anois mar dhíolúine 1(a), 1(b), 1(c), 1(d) agus 1(e) in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir le hAirteagal 5(2), an dara fomhír, pointe (a), den Treoir sin.

               (5)Úsáidtear mearcair i ndlúthshoilse fluaraiseacha aonchaidhpeacha chun críocha soilsithe ghinearálta chun solas ultraivialait a tháirgeadh, solas a thiontaítear i solas infheicthe ina dhiaidh sin leis an mbratú fluaraiseach ar an mbolgán lampa.

               (6)An 19 Nollaig 2014 agus an 15 Eanáir 2015, fuair an Coimisiún dhá iarratas chun an díolúine a athnuachan (‘na hiarratais ar athnuachan’), atá laistigh den teorainn ama a leagtar amach in Airteagal 5(5) de Threoir 2011/65/AE, ar tugadh ceann díobh cothrom le dáta le hiarratas athnuaite an 20 Eanáir 2020. I gcomhréir le hAirteagal 5(5), an dara fomhír, de Threoir 2011/65/AE, beidh an díolúine bailí go dtí go mbeidh cinneadh glactha ar an iarratas ar athnuachan.

               (7)Léiríodh sa mheasúnú ar na hiarratais ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, go bhfuil ionadaigh atá iontaofa go leor agus atá saor ó mhearcair ar fáil go forleathan cheana féin do na cineálacha lampa a chumhdaítear leis an díolúine agus go bhfuil sé indéanta go heolaíoch agus go teicniúil mearcair a ionadú sna lampaí sin. Thairis sin, cinneadh sa mheastóireacht sin gur léir gur mhó na tairbhí a bhaineann le hionadú ná aon tionchar diúltach.

               (8)Áiríodh leis an meastóireacht ar na hiarratais ar athnuachan comhairliúcháin leis na páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (9)Toisc nach bhfuil na coinníollacha a leagtar amach in Airteagal 5(1), pointe (a), de Threoir 2011/65/AE á gcomhlíonadh a thuilleadh, ba cheart an t‑iarratas ar athnuachan a dhiúltú.

               (10)Ba cheart dáta éaga a shocrú maidir leis an díolúine i gcomhréir le hAirteagal 5(6) den Treoir sin.  Ba cheart an dáta is luaithe is féidir de 12 mhí ón gcinneadh ón gCoimisiún maidir leis an díolúine a chúlghairm a shocrú ós rud é nach bhfuil imthosca praiticiúla ann a thabharfadh údar le tréimhse éaga níos faide, go háirithe nuair a chuirtear san áireamh go gcumhdaítear go leor de na lampaí atá i gceist freisin le Rialachán (AE) 2019/2020 ón gCoimisiún ina leagtar síos íoscheanglais éifeachtúlachta fuinnimh a bheidh le hurramú chun na táirgí a chur ar an margadh, rud a thabharfaidh le tuiscint nach gcuirfear na lampaí sin de facto ar an margadh ón 1 Meán Fómhair 2021.

               (11)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na forálacha reachtaíochta, rialúcháin nó riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den séú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den séú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 13.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta ar fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Tá an tuarascáil chríochnaitheach ar an staidéar ar fáil ag
                  https://op.europa.eu/ga/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Tréimhse chomhairliúchán: an 21 Lúnasa 2015 go dtí an 16 Deireadh Fómhair 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , ag tosú ar leathanach 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Tá liosta de na céimeanna riaracháin is gá le fáil ar
                  shuíomh gréasáin an Choimisiúin
                  . Is féidir féachaint ar chéim reatha an nóis imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (11)

                        Áiríodh le nuashonrú 2020 ar an measúnú socheacnamaíoch dlúthshoilsithe fluaraiseacha neamh-chomhtháite (DSF neamh-chomhtháite), lampaí fluaraiseacha líneacha a bhfuil feadán 9-17 mm (e.g. T5) agus 17-28 mm (e.g. T8) ar trastomhas acu.

                     (12)

                        Idem.

                     (13)

                        Déantar na táirgí atá faoin raon feidhme a rialáil freisin le Rialachán (AE) 2019/2020 ón gCoimisiún an 1 Deireadh Fómhair 2019 lena leagtar síos ceanglais éicidhearthóireachta ar fhoinsí solais agus gléasanna rialaithe ar leithligh a bhfuil feidhm aige ón 1 Meán Fómhair 2021. Ar bhealach difriúil ó Threoir 2011/65/AE, ní chuirtear srian ar shubstaintí i dtáirgí leis an reachtaíocht éicidhearthóireachta ach socraítear léi ceanglais éifeachtúlachta fuinnimh atá le comhlíonadh chun na táirgí a chur ar an margadh. Ní chuirfear dlúthshoilse fluaraiseacha ag a bhfuil gléasanna rialaithe comhtháite (DSF comhtháite) de facto ar an margadh ón 1 Meán Fómhair 2021 mar gheall ar a neamhchomhlíonadh leis na ceanglais éifeachtúlachta fuinnimh sin. Sainaithnítear i Rialachán (AE) 2019/2020 ón gCoimisiún ábhar mearcair mar ghné shuntasach chomhshaoil i saolré foinse solais, ach aithnítear ann go rialaítear úsáid substaintí guaiseacha, lena n-áirítear mearcair i bhfoinsí solais, le Treoir 2011/65/AE.

                     (14)

                        IO L 174, 1.7.2011, lch. 88.

                     (15)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna a bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).

    ---documentbreak---

               IARSCRÍBHINN

               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontrálacha 1, 1(a), 1(b), 1(c), 1(d) agus 1(e):

                        Díolúine

                        Raon feidhme agus dátaí infheidhmeachta

                        ‘1.

                        Mearcair i ndlúthshoilse fluaraiseacha aonchaidhpeacha sainchuspóireacha nach mó ná na luachanna seo a leanas(de réir an dóire):

                        1(a)

                        Chun críoch soilsithe ghinearálta < 30 W: 2,5 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        1(b)

                        Chun críoch soilsithe ghinearálta ≥ 30 W agus < 50 W: 3,5 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        1(c)

                        Chun críoch soilsithe ghinearálta ≥ 50 W agus < 150 W: 5 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        1(d)

                        Chun críoch soilsithe ghinearálta ≥ 150 W: 15 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]

                        1(e)

                        Chun críoch soilsithe ghinearálta, a bhfuil cruth struchtúrach ciorclach nó cearnógach agus feadán ≤ 17 mm ar trastomhas acu: 5 mg

                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]’


title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i ngal-lampaí sóidiam ardbhrú eile chun críocha soilsithe ghinearálta

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun í a chur in oiriúint don dul chun cinn teicniúil agus eolaíoch, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le díolúine maidir le feidhmeanna sonracha ina bhfuil mearcair i ngal-lampaí sóidiam eile chun críocha soilsithe ghinearálta.

               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar dheich substaint faoi láthair agus liostaítear iad in Iarscríbhinn II a ghabhann le RoHS: luaidhe, mearcair, caidmiam, cróimiam heicsifhiúsach, défheinilí polabróimínithe (PBB), éitir dhéfheiníle pholabróimínithe (PBDE), taláit bhis(2-eitilheicsil) (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna TLL le haghaidh feidhmeanna sonracha atá díolmhaithe ón srian ar shubstaintí in Airteagal 4(1).

               Le hAirteagal 5 den Treoir sin, déantar foráil maidir le hIarscríbhinní III agus IV a chur in oiriúint don dul chun cinn eolaíoch agus teicniúil, lena bhféadfar deonú díolúintí, athnuachan díolúintí agus cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus i gcás ina gcomhlíontar aon cheann de na coinníollacha seo a leanas: (i) is dodhéanta go heolaíoch nó go teicniúil iad a dhíothú nó iad a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; (ii) ní áirithítear iontaofacht na n‑ionadach; (iii) is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheadh ann mar thoradh ar an ionadú ná na tairbhí don chomhshaol, don tsláinte agus do shábháilteacht an tomhaltóra a bheadh ann mar thoradh air sin.

               Ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus fad na ndíolúintí sin. Thairis sin, cuirfear san áireamh aon tionchar a d’fhéadfadh a bheith ar an nuálaíocht sna cinntí maidir le fad na ndíolúintí. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha.

               Thairis sin, sonraítear le hAirteagal 5(1)(a) gur gá don Choimisiún gníomhartha tarmligthe aonair a ghlacadh chun ábhair agus comhpháirteanna TLL le haghaidh feidhmeanna sonracha a liostaítear in Iarscríbhinní III agus IV a chur san áireamh. Le hAirteagal 5(3) agus Iarscríbhinn V, tugtar tuairisc ar an nós imeachta maidir le hiarratais a bhaineann le díolúine a chur isteach.

               2.COMHAIRLIÚCHÁIN ROIMH GHLACADH AN GHNÍMH

               Tá iarrataí á bhfáil ag an gCoimisiún
                  3
                ó oibreoirí eacnamaíocha maidir le díolúintí nua a dheonú agus a athnuachan faoi Airteagal 5(3) agus Iarscríbhinn V a ghabhann le Treoir RoHS.

               Leis an díolúine 4(c) Iarscríbhinn III atá ann faoi láthair, ceadaítear mearcair a úsáid i ngal-lampaí sóidiam ardbhrú chun críocha soilsithe ghinearálta nach mó ná na luachanna seo a leanas (de réir an dóire): 4(c)-I P ≤ 155 W: 25 mg; 4(c)-II 155 W < P ≤ 405 W: 30 mg; 4(c)-III P > 405 W: 40 mg.

               Fuair an Coimisiún iarratas amháin ar athnuachan na díolúine sin i mí Eanáir 2015. Go bunúsach, mhaígh na hiarratasóirí nach bhfuil ionadaigh le haghaidh feidhmeanna ar fáil a chumhdaítear leis an díolúine sin de bharr go n‑eascraíonn caillteanas éifeachtúlachta sna lampaí sin as mearcair a laghdú nó a fhágáil ar lár
                  4
               . Chuir na hiarratasóirí céanna iarratas nuashonraithe isteach i mí Eanáir 2020 inar áiríodh laghdú den chion mearcair i gcomparáid le hiarratas 2015. I gcomhréir le ceanglais Threoir RoHS (Airteagal 5(5), an dara fomhír), beidh an díolúine bailí go dtí go mbeidh cinneadh glactha ag an gCoimisiún ar an iarratas ar athnuachan.

               D’fhonn meastóireacht a dhéanamh ar an iarratas chun an díolúine sin a athnuachan, sheol an Coimisiún staidéar
                  5
                i mí an Mheithimh 2015, a cuireadh i gcrích in 2016, chun an measúnú teicniúil agus eolaíoch is gá a dhéanamh, lena n‑áirítear comhairliúchán le páirtithe leasmhara ar líne a mhair 8 seachtaine
                  6
               . Anuas ar an staidéar sin ina ndearnadh measúnú ar na sonraí fairsinge teicniúla agus eolaíocha agus ar na ranníocaíochtaí fairsinge teicniúla agus eolaíocha a fuarthas, mar a taifeadadh sa tuarascáil staidéir, rinne an Coimisiún dhá staidéar fhorlíontacha/nuashonraithe, lena n‑áirítear rannpháirtíocht páirtithe leasmhara. Dhírigh an staidéar a foilsíodh in 2019
                  7
                ar an measúnú socheacnamaíoch agus ar infhaighteacht na n‑ionadach, agus rinneadh nuashonrú bunaithe ar fhigiúirí ní ba dhéanaí agus ar shamhaltú in 2020
                  8
               . Foilsíodh na tuarascálacha críochnaitheacha maidir leis an staidéar agus maidir leis na nuashonruithe um mheasúnú socheacnamaíoch
                  9
               ; tugadh fógra do na páirtithe leasmhara.

               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn cruinnithe saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019 chun tuairimí na mBallstát a bhailiú maidir le gníomh atá beartaithe i gcomhréir le torthaí na meastóireachtaí. Rinne sé gach céim nós imeachta is gá maidir le díolúintí ón srian ar shubstaintí faoi Airteagal 5(3) go 5(7)
                  10
               . Tugadh fógra don Chomhairle agus do Pharlaimint na hEorpa faoi gach gníomhaíocht.

               Leagadh béim ar na nithe seo a leanas sna tuarascálacha críochnaitheacha:

               ·tá ionadaithe saor ó mhearcair ar fáil ar leibhéal an chórais (lena n‑úsáid i soilse dé-óide astaithe solais (LED)), ach níl na hionadaithe sin comhoiriúnach mar ionadaithe i ngal-lampaí sóidiam ardbhrú (HPS) atá ann faoi láthair (athsholáthar comhpháirte). Dá bhrí sin, féadfar go mbainfidh soilse HPS reatha deireadh a saolré amach go luath agus go mbeidh míbhuntáistí comhshaoil foriomlána ann mar thoradh ar chéimniú amach luath lampaí HPS. Ba é ba chonclúid freisin go bhfuil am ag teastáil fós chun roghanna malartacha leordhóthanacha a fhorbairt, arb é an chúis ar ar moladh an díolúine a athnuachan ar feadh na huastréimhse de 5 bliana breise.

               ·Tá lampaí HPS le cion mearcair laghdaithe i gcomparáid le leibhéil reatha ar fáil i gcruthanna difriúla agus le haghaidh vatachtaí difriúla. Ba cheart, dá bhrí sin, an díolúine a athnuachan le cion mearcair laghdaithe.

               Mar chonclúid, maidir leis na measúnaithe eolaíocha agus teicniúla, lena n‑áirítear comhairliúcháin le páirtithe leasmhara, sonraíodh iontu go leantar de bheith ag comhlíonadh na gcritéar díolúine i ndáil le díolúine 4(c) I go III. Léiríodh i dtorthaí na meastóireachta freisin nach lagóidh athnuachan na díolúine sin le cion mearcair laghdaithe an chosaint don chomhshaol agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE.

               I gcomhréir leis na Treoirlínte maidir le Rialáil Níos Fearr, foilsíodh an dréacht‑Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn an chomhairliúcháin ar an dréachtghníomh, fuarthas trí aighneacht. Cuireadh na pointí a ardaíodh san áireamh agus measadh nár ghá aon leasú ar an dréacht.

               3.EILIMINTÍ DLÍ AN GHNÍMH THARMLIGTHE

               Leis an treoir tharmligthe, athnuaitear díolúine 4(c) I go III a liostaítear in Iarscríbhinn III a ghabhann le Treoir 2011/65/AE chun mearcair a úsáid i lampaí sóidiam ardbhrú eile chun críocha soilsithe ghinearálta. Laghdaítear an cion mearcair a cheadaítear i bhfeidhmeanna sonracha chun go gcomhfhreagróidh sé do dul chun cinn teicniúil le haghaidh na gcineálacha lampaí sonracha.

               Ba é conclúid mheasúnú an Choimisiún, bunaithe ar staidéir tacaíochta agus comhairliúcháin, go gcomhlíonann an iarraidh ar dhíolúine ar a laghad ceann amháin de na critéir a leagtar síos in Airteagal 5(1)(a) de Threoir RoHS lena dtugtar údar le síneadh na díolúine: ní féidir mearcair a ionadú go hiontaofa sna catagóirí de lampaí a chumhdaítear leis an díolúine seo.

               Go hachomair, comhlíontar na coinníollacha le haghaidh na díolúine, agus tá na hiontrálacha díolúine (4) c I go III le bheith athnuaite. Sa mheasúnú thángthas ar an gconclúid go bhféadfaí an cion mearcair a laghdú le haghaidh gach ceann de na hiontrálacha díolúine mar gheall ar dhul chun cinn teicniúil.

               Leagtar amach na dátaí éaga le haghaidh na díolúine seo i gcomhréir le hAirteagal 5(2), an chéad fhomhír. Mar a léiríodh sa mheasúnú, tugtar údar le hathnuachan na díolúine le haghaidh na huastréimhse de 5 bliana i gcomhair na bhfeidhmeanna sonracha le staid forbartha na n‑ionadach. Ní mheastar go mbeidh drochthionchar ag na tréimhsí bailíochta ar an nuálaíocht.

               Is treoir tharmligthe an ionstraim dlí, atá i gcomhréir leis an ngníomh dlí cumasaithe, Treoir 2011/65/AE, go háirithe chun na ceanglais a leagtar amach in Airteagal 5(1)(a) di a chomhlíonadh..

               Is é is cuspóir don treoir tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí úsáid substaintí a cheadú le haghaidh feidhmeanna sonracha, ar substaintí iad a bhfuil toirmeasc orthu seachas sin, i gcomhréir le forálacha Threoir RoHS agus faoi choinníollacha Threoir RoHS agus an nós imeachta chun Iarscríbhinní III agus IV a chur in oiriúint don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR THARMLIGTHE (AE) …/... ÓN gCOIMISIÚN

               an 13.12.2021

               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i ngal-lampaí sóidiam ardbhrú eile chun críocha soilsithe ghinearálta

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  11
               , agus go háirithe Airteagal 5(1), pointe (a) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir sin.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Cinneadh 2010/571/AE
                  12
               , dheonaigh an Coimisiún, i measc nithe eile, díolúine chun mearcair a úsáid i ngal-lampaí sóidiam ardbhrú eile chun críocha soilsithe ghinearálta (‘an díolúine’), a liostaítear anois mar dhíolúintí 4(c)-I, 4(c)-II agus 4(c)-III in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir le hAirteagal 5(2), an dara fomhír, pointe (a), den Treoir sin.

               (5)Úsáidtear mearcair i ngal-lampaí sóidiam ardbhrú le haghaidh dath solais agus airíonna dathscáthaithe.

               (6)An 15 Eanáir 2015, fuair an Coimisiún iarratas chun an díolúine a athnuachan (‘an iarraidh ar athnuachan’), atá laistigh den teorainn ama a leagtar amach in Airteagal 5(5) de Threoir 2011/65/AE, a nuashonraíodh le faisnéis bhreise an 20 Eanáir 2020. I gcomhréir le hAirteagal 5(5) de Threoir 2011/65/AE, beidh an díolúine bailí go dtí go mbeidh cinneadh glactha ar an iarraidh ar athnuachan.

               (7)Léiríodh sa mheasúnú ar an iarraidh ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, go bhfuil ionadú nó díothú mearcair sna feidhmeanna lena mbaineann dodhéanta go teicniúil faoi láthair. Ba é ba chonclúid don mheastóireacht freisin gur cheart an cion mearcair a cheadaítear sna feidhmeanna sonracha sin a laghdú chun go gcomhfhreagródh sé d’athruithe sa mhargadh le haghaidh cineálacha lampaí sonracha. Áiríodh comhairliúcháin le páirtithe leasmhara sa mheastóireacht i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (8)Tá an díolúine i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  13
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.

               (9)Dá bhrí sin, is iomchuí an athnuachan ar an díolúine a dheonú maidir le hiontrálacha 4(c)-I, 4(c)-II agus 4(c)-III in Iarscríbhinn III a ghabhann le Treoir 2011/65/AE ar feadh uastréimhse de 5 bliana, ar an ábhar nach bhfuil aon ionadaí iontaofa ar fáil faoi láthair, i gcomhréir le hAirteagal 5(2), an chéad fhomhír, den Treoir sin. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht.

               (10)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na forálacha reachtaíochta, rialúcháin nó riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den séú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den séú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Dírítear an Treoir seo chuig na Ballstáit.

               Arna dhéanamh sa Bhruiséil, 13.12.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta ar fáil ag:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_c__IIII_/
                  4c_LE_RoHS_Exemption_Req_Final.pdf
                   .

                     (5)

                        Tá an tuarascáil chríochnaitheach ar an staidéar ar fáil ag
                  https://op.europa.eu/en/publication‑detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Tréimhse chomhairliúchán: an 21 Lúnasa 2015 go dtí an 16 Deireadh Fómhair 2015, https://rohs.exemptions.oeko.info.

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication‑detail/-/publication/f44f2383-dd0a-11ea-adf7-01aa75ed71a1/language-en/format‑PDF/source-146144383

                  , ag tosú ar leathanach 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Tá liosta de na céimeanna riaracháin is gá ar fáil ar
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home
                  .

                     (11)

                        IO L 174, 1.7.2011, lch. 88.

                     (12)

                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna a bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).

                     (13)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontrálacha 4(c), 4(c)-I, 4(c)-II agus 4(c)-III:

                        Díolúine

                        Raon feidhme agus dátaí infheidhmeachta

                        ‘4(c)

                        Mearcair i ngal-lampaí sóidiam ardbhrú a úsáidtear chun críocha soilsithe ghinearálta nach mó ná an méid seo a leanas (de réir an dóire):

                        4(c)-I

                        P ≤ 155 W: 20 mg

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]

                        4(c)-II

                        155 W < P ≤ 405 W: 25 mg

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]

                        4(c)-III

                        P > 405 W: 25 mg

                        In éag an [Oifig na bhFoilseachán: 5 bliana tar éis fhoilsiú na Treorach Tarmligthe san Iris Oifigiúil]’